46 onwettige immigrante in hegtenis geneemDie groep van 46 persone wat die land sonder geldige dokumentasie betree het Foto: SAPD, Mpumalanga Altesaam 46 uitlanders, sonder geldige dokumentasie, is Vrydag in Mpumalanga in hegtenis geneem. Brig. Leonard Hlathi, woordvoerder van die polisie, het in ŉ verklaring gesê die persone is by Mashishing- informele nedersetting in hegtenis geneem toe die waarnemende kontrole-immigrasiebeampte ŉ wenk ontvang het oor twee vragmotors vol vermoedelik onwettige immigrante wat by die informele nedersetting geparkeer staan. “Hy het sy kollega gekontak en hulle het op die klag reageer. Die persone is van verskillende lande en het nie geldige dokumente gehad nie,” het Hlathi bygevoeg. “Hulle het die plaaslike polisie gekontak en die groep, altesaam twee van Zambië, 14 van Mosambiek, 17 van Malawi en 13 van Zimbabwe is in hegtenis geneem.” Die toesighouer van die groep het gesê hulle was op pad om telefoonlyne in die dorp en Mashishing te installeer. Die persone staan tereg op aanklag van oortreding van artikel 49 van die Wet op Immigrasie. Die persoon wat na bewering die persone gehuur het om die werk te doen, staan tereg op aanklag van die oortreding van die indiensneming van uitlanders sonder geldige permitte. “Die persone verskyn Dinsdag in die Lydenburg-landdroshof,” het hy gesê.